**Tisztelt Képviselő-testület!**

Mint az Önök előtt is ismert Egyek Nagyközség Önkormányzata pályázatot nyújtott be „ A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” című, TOP-1.4-15 kódszámú pályázati konstrukció keretében bölcsőde kialakítására.

A pályázat benyújtásakor nyilatkozott, hogy nyertes pályázat esetén a bölcsőde fenntartási jogát a Magyar Katolikus Egyház Debrecen- Nyíregyházi Egyházmegye –továbbiakban Egyházmegye (4024 Debrecen, Varga u. 4.) részére kívánja átadni.

Ezen szándékát erősítette meg a 2019.október 31-i Képviselő-testületi ülésen amikor is döntést hozott arról, hogy amennyiben jogi és időbeli akadálya van annak ,hogy kezdetektől az Egyházmegye működtesse a bölcsődét úgy a lehető legrövidebb önkormányzati működtetés után kerüljön az Egyházmegye fenntartásába a bölcsőde.

A fentiek megvalósítása érdekében szakmai segítségnyújtást kértem a Hajdú-Bihar Megyei Kormányhivataltól, melyre az előterjesztéshez csatolt válasz érkezett.

A kérelmemben felvázolt megoldásokat nem erősítette meg de nem is kifogásolta a kormányhivatal, ebből eredően egyszerűbb eljárás lehet a II. pontban foglaltak megvalósítása:a pályázatból megvalósított épületet a használatba vételi engedélyt követően ingatlanhasználati megállapodással átadja az önkormányzat az Egyházmegye részére azzal a feltétellel, hogy azt kizárólag bölcsődei feladatok ellátásra használhatja. Ebben az esetben az Egyházmegyének kell a szükséges eljárásokat lebonyolítani, a működési engedélyt beszerezni a működtetés megkezdéséhez.

Ehhez elő kell készíteni egy ingatlanhasználati megállapodást valamint egyeztetni szükséges a jövőbeni fenntartóval annak érdekében, hogy milyen formában látná el a feladatot.

Amennyiben a jelenlegi köznevelési intézményéhez csatolja úgy átszervezési eljárást kell lebonyolítania melyre nézve kötött határidők és eljárásrend vonatkozik, amennyiben önállóan kívánja működtetni úgy önálló intézményként is működhet. Mindkét esetben a tevékenység megkezdése előtt működési engedélyt kell beszereznie, melyhez meg kell felelni a személyi, tárgyi feltételeknek és el kell készíteni a megfelelő szakmai dokumentumokat.

A feladat ellátására ellátási szerződést kell kötni a jövőbeni fenntartóval.

A Gyvt.97.(2) bekezdése alapján : *Ha az ellátási szerződés alapján a feladat ellátásában vallási vagy világnézeti elkötelezettségű nem állami szerv működik közre, a megállapodás megkötése nem mentesíti a települési önkormányzatot, valamint az állami szervet a feladatellátási kötelezettség alól azon gyermek tekintetében, akinek szülője nem kívánja a nem állami szerv szolgáltatását igénybe venni.*

Amennyiben az ellátási szerződés megköttetik ezen problémát kezelni szükséges.

A Gyvt. 145/A §-nak 2020. január 1-i módosítása révén megszűnt az önkormányzat azon kötelezettsége, hogy amennyiben egyházi fenntartásba adja át a feladatot, úgy az egyházi kiegészítő normatívát meg kellett fizetnie a központi költségvetésnek 5 éven keresztül.

**Gyvt 145/A. §**(1) *Ha a települési önkormányzat vagy a társulás -* ***a gyermekek napközbeni ellátása kivételével -*** *a fenntartásában működő szolgáltatót, intézményt egyházi fenntartó fenntartásába adja át, az egyházi kiegészítő támogatást a települési önkormányzat, illetve a társulás köteles a központi költségvetésnek öt éven keresztül folyamatosan, a nettó finanszírozás keretében megtéríteni.*

A további egyeztetések érdekében kérem a fentiek megvitatását és a döntéshozatalt!

Egyek, 2020. 01. 23.

Csepreginé Kocsis Nóra

jegyző

**Határozati javaslat:**

Egyek Nagyközség Önkormányzatának Képviselő-testülete úgy határozott, hogy a bölcsőde épületét ingatlan használati megállapodással szándékozik átadni a Magyar Katolikus Egyház Debrecen –Nyíregyházi Egyházmegye (4024 Debrecen, Varga u.4.) részére azzal, hogy azt kizárólag bölcsődei feladatokra használhatja.

Kifejezi szándékát , hogy a Debrecen-Nyíregyházi Egyházmegyével a feladat ellátására ellátási szerződést köt.

Kéri, hogy készüljön el az ingatlanhasználati megállapodás és az ellátási szerződés tervezet mely kerüljön a Képviselő-testület elé jóváhagyásra.

Felkéri a Polgármestert és a Jegyzőt, hogy folytasson egyeztetéseket az Egyházmegyével a fentiek megvalósítása érdekében!

Határidő: folyamatos

Felelős: Dr. Miluczky Attila polgármester

Csepreginé Kocsis Nóra jegyző